
A ragadozó árképzés

A ragadozó árképzésre vonatkozó közgazdasági gondolkodásban jelentős változások történtek az elmúlt 100 év során. Ennek hátterében a játékelmélet stratégiai viselkedéssel kapcsolatos gondolatainak megjelenése és a versenyjogi gyakorlat tapasztalatai állnak. A ragadozó árazás a hazai és nemzetközi szakirodalomban egyaránt fontos és kutatott téma. Ebben a dolgozatban arra a kérdésre kerestem a választ, hogy milyen feltételei lehetnek a ragadozó árazás sikerességének, valamint ezek a feltételek milyen kapcsolatban állnak a versenyjogi gyakorlattal. A dolgozat első részében áttekintettem a ragadozó árképzés elméletével kapcsolatos legfontosabb gondolatokat, különös tekintettel a modern piacelméleti és játékelméleti aspektusokra. A második részben a vonatkozó szakirodalomban fellelhető esettanulmányok alapján vizsgáltam a ragadozó árazás versenyjogi megítélésének lehetőségeit ágazati és piaci kontextusban. Az összehasonlított esettanulmányok a légiközlekedési ágazatra, az Európai Unióban meghatározó France Télécom jogesetre és India feltörekvő piaci tapasztalataira vonatkoztak. A dolgozat eredményei szerint a ragadozó árazás elméleti vizsgálatakor élesen elkülönül a versenyjogi és játékelméleti megközelítésmód. Másodszor a ragadozó árazás megítélésének árakra és piaci részesedésekre redukálása helyett a jelenséget a maga komplexitásában érdemes megragadni. Harmadszor a vállalati magatartások versenybírósági és tudományos elemzésekor érdemes figyelembe venni a konkrét piaci kontextust. A fejlődő országok esetében például az ár vagy a piaci részesedés nem feltétlenül indikátora a stratégiai viselkedésnek. Végül mindezek alapján a ragadozó árazás versenybírósági gyakorlatában a részletes hatásvizsgálatok mainál szélesebb körű alkalmazása szükséges.



